《与石岩方常簿游白水塘观龙湫》
宋代·蒲寿宬

孤灯照不寐，独起行绕床。
命驾欲千里，千里债已偿。
可怜太拙欲，弗学时世妆。
癖嗜镌聱牙，拄彼枯贤肠。
柴桑赋移居，取友胜面墙。
奇文与疑义，相与窥抑扬。
愿给薪水役，怀此一瓣香。
自分参也鲁，或笑道士狂。
吁嗟古之人，踽踽而凉凉。
我不欲富贵，修短由上苍，
齐奴尔何事，彭祖今何方。
庄周蝶体态，淳于蚁侯王。
龙湫一瞬息，珠琲万斛强。
泛泛莲叶舟，淼淼白水塘。
薜荔为我衣，芙蓉为我裳。
握石为我饴，采菊为我粻。
兴怀自千载，有酒且一觞。

作者简介：名或作寿晟、寿峸。宋末阿拉伯人。与弟蒲寿庚至泉州贸易。度宗咸淳间，知梅州。益、广二王航海至泉州，时寿庚为泉州守，闭城不纳。寿宬密谕寿庚纳款于元，遂于景炎元年同降元朝。有《心泉学诗稿》。